ཚེ་དབང་རྡོ་རྗེ་ཕྲེང་བ་ཡི༔སྦྱིན་སྲེག་ཆོ་གའི་རིམ་པ་འདི༔ཡིད་ལ་བསམ་པ་འགྲུབ་བྱའི་ཕྱིར༔ཤེལ་དཀར་མཚོ་རྒྱལ་མགོན་སྐྱིད་དེ༔ཇོ་མོ་གསུམ་ལ་གདམས་ནས་ནི༔སྤེལ་དུས་མ་མང་གཅེས་སྤྲས་བྱས༔རོང་གསུམ་འདུས་པའི་ས་མཚམས་སུ༔བྲག་དམར་སྲིན་པོ་ལངས་འདྲ་བའི༔བྲག་ལ་རྒྱ་གསུམ་བཏབ་ནས་སྦས༔ཚེ་སྒྲུབ་འདི་སྤྱོད་རྣལ་འབྱོར་པས༔ཚེ་ལམ་ཚངས་པའི་བུད་མེད་ནི༔མང་བསྟེན་ཐབས་ཀྱིས་སྦྱོར་བར་བྱ༔བློ་ལྡན་གསང་སྔགས་ཉམས་ལེན་ཅིང༔དཔའ་ནུས་ལྡན་པའི་རྣལ་འབྱོར་པས༔སྤྱིར་ཡང་བུད་མེད་མང་བསྟེན་ན༔བཅུད་དང་ལྡན་པ་འགའ་བྱུང་བས༔ལན་རེ་ཚེ་འདི་ཐེགས་པར་འགྱུར༔གསང་གཏམ་ཡིན་ནོ་སྙིང་ལ་ཆོངས༔ཚིག་འདི་མཆུ་སྒོར་མ་ཕྱུངས་ཤིག༔ལྷ་འདྲེའི་དམག་འཁྲུགས་མོན་མཁར་སླེབ༔ཚེ་ཟད་གཡུལ་འཁྲུགས་དར་བའི་ཚེ༔བདུད་མགོན་ལྕམ་དྲལ་གཟའ་བདུད་དང༔རོང་བཙན་བཞི་ལ་གཏད་པའི་ཆོས༔སྙིང་ཁྲག་རྡོ་རྗེ་ཕྲེང་བ་འདི༔འདི་ནས་ལོ་ནི་བདུན་བརྒྱ་དང༔རེ་ལྔ་སོང་ཚེ་ལས་ཅན་ནི༔གཤེད་བཞིའི་ལོ་པ་ངེས་མེད་ཅིག༔རི་བོ་ཁྱུང་ཆེན་ལྡིང་བའི་ལྷོར༔མདོ་རྒྱུད་བཀའ་ཡི་དགོངས་པ་འདྲིལ༔ཤེས་རབ་བློ་ལྡན་སྦས་པའི་ཚུལ༔དགའ་སྡེབས་གདུལ་བྱ་ཧུར་འགྲོགས་ཅན༔ཐབས་ཤེས་དྷཱ་ཀིའི་སྨེ་བས་བརྒྱན༔དཀོན་མཆོག་འབྱུང་གནས་སྐྱེ་མཐའ་ཡི༔རིགས་དྲུག་མ་ངེས་མི་ལུས་ཀྱི༔སྐྱེ་དྲུག་ཐ་མར་མོན་བོད་མཚམས༔སྨོན་ལམ་བཙན་པའི་རྟེན་འབྲེལ་གྱིས༔རཏྣའི་མཚན་ཅན་ངེས་མེད་ཅིག༔མཐའ་འཁོབ་མོན་གྱི་ཆུ་འགོར་འབྱུང༔དེ་ཡིས་ཆུ་བྱིའི་ལོ་མགོ་ལ༔ཐོན་ནས་འགྲོ་དོན་ཕྱི་དུས་འབྱུང༔དེ་བར་བཀའ་སྲུང་རྣམས་ལ་གཏད༔མ་ནོར་བུ་ལ་སྤྲོད་བཞིན་གཏོད༔ལས་ཅན་གཅིག་དང་འཕྲད་པར་ཤོག༔ས་མ་ཡ༔